Title: ประกาศกระทรวงมหาดไทย เรื่อง ขยายกำหนดเวลาการขอมีบัตรใหม่หรือเปลี่ยนบัตรสำหรับผู้ประสบภัยธรรมชาติ

ประกาศกระทรวงมหาดไทย

ประกาศกระทรวงมหาดไทย
เรื่อง
ขยายกำหนดเวลาการขอมีบัตรใหม่หรือเปลี่ยนบัตรสำหรับผู้ประสบภัยธรรมชาติ[๑]

ตามที่คณะรัฐมนตรีได้มีมติอนุมัติเมื่อวันที่
๑๑ มกราคม พ.ศ. ๒๕๔๘
ให้ขยายกำหนดเวลาการขอมีบัตรใหม่หรือเปลี่ยนบัตรสำหรับผู้ประสบภัยธรรมชาติในพื้นที่
๖ จังหวัดภาคใต้ ได้แก่ จังหวัดกระบี่ จังหวัดตรัง จังหวัดพังงา จังหวัดภูเก็ต
จังหวัดระนอง และจังหวัดสตูล เมื่อวันที่ ๒๖ ธันวาคม พ.ศ. ๒๕๔๗ นั้น
อาศัยอำนาจตามความในมาตรา ๖ เบญจ แห่งพระราชบัญญัติบัตรประจำตัวประชาชน พ.ศ. ๒๕๒๖
ซึ่งแก้ไขเพิ่มเติมโดยพระราชบัญญัติบัตรประจำตัวประชาชน (ฉบับที่ ๒) พ.ศ. ๒๕๔๒
รัฐมนตรีว่าการกระทรวงมหาดไทยจึงออกประกาศไว้ ดังนี้

ให้ขยายกำหนดเวลาการขอมีบัตรใหม่หรือเปลี่ยนบัตรแก่ผู้ซึ่งบัตรหายหรือถูกทำลาย
หรือบัตรชำรุดในสาระสำคัญเนื่องจากภัยธรรมชาติที่เกิดขึ้นเมื่อวันที่ ๒๖ ธันวาคม
พ.ศ. ๒๕๔๗ จากภายในหกสิบวัน นับแต่วันที่บัตรหายหรือถูกทำลาย
หรือบัตรชำรุดในสาระสำคัญ เป็นภายในวันที่ ๒๕ มีนาคม พ.ศ. ๒๕๔๘
สำหรับผู้ถือบัตรที่มีชื่ออยู่ในทะเบียนบ้านในท้องที่ ดังต่อไปนี้
๑.
อำเภอเกาะลันตา อำเภอเหนือคลอง และอำเภอเมืองกระบี่ จังหวัดกระบี่
๒.
อำเภอกันตัง อำเภอปะเหลียน อำเภอสิเกา และกิ่งอำเภอหาดสำราญ อำเภอปะเหลียน
จังหวัดตรัง
๓.
อำเภอคุระบุรี อำเภอตะกั่วทุ่ง อำเภอตะกั่วป่า และอำเภอท้ายเหมือง จังหวัดพังงา
๔.
อำเภอกะทู้ อำเภอถลาง และอำเภอเมืองภูเก็ต จังหวัดภูเก็ต
๕.
อำเภอกะเปอร์ อำเภอกระบุรี และกิ่งอำเภอสุขสำราญ อำเภอกะเปอร์ จังหวัดระนอง และ
๖.
อำเภอทุ่งหว้า อำเภอละงู และอำเภอเมืองสตูล จังหวัดสตูล

ประกาศ ณ วันที่ ๒๑
กุมภาพันธ์ พ.ศ. ๒๕๔๘
เสริมศักดิ์  พงษ์พานิช
ปลัดกระทรวงมหาดไทย
ปฏิบัติราชการแทน
รัฐมนตรีว่าการกระทรวงมหาดไทย

สุนันทา/ผู้จัดทำ
๙ มิถุนายน ๒๕๔๘

ปฐมพร/ปรับปรุง
๑๙ กุมภาพันธ์ ๒๕๕๐

พิมลกร/ปรับปรุง
๔ มีนาคม ๒๕๕๗

[๑] ราชกิจจานุเบกษา เล่ม ๑๒๒/ตอนที่ ๑๖ ง/หน้า ๑๖/๒๔ กุมภาพันธ์ ๒๕๔๘